google/wiki40b huggingface dataset:
Jean-François Millet

Jean François Millet (4. oktoober 1814 Glucy, Normandia – 20. jaanuar 1875 Barbizon, Seine-et-Marne'i departemang) oli prantsuse maalikunstnik. Prantsuse realismi esindajaid.
Jean-François Millet sündis talupoja peres ja pidas end surmani talupojaks. Ta õppis maalikunsti Cherbourg'is ja alates 1837 Pariisis. Aastal 1840 loobus ta õpingutest ja hakkas tööle kunstnikuna, sattudes Honoré Daumier' mõju alla. 1841 ta abiellus, 1844 jäi leseks.
Aastal 1849 kolis ta Barbizoni, kus elas surmani, maalides eeskätt talupoegi, elu lõpupoole ka maastikke. Stiililt oli ta realist, kuid mõjutas tugevasti impressioniste.
Millet ei maalinud kunagi natuurist. Jalutuskäikudel tegi ta ainult visandeid, koju jõudes maalis seda, mis talle meelde jäi. Ta korjas vaid lilli, et neid paremini joonistada.
Jean François Millet töötas ka koos Vincent van Goghiga, ent sõprus katkes lahkhelide tõttu.
Millet' majamuuseum on Normandias La Hague'is.
Kirti Rebane

Kirti Rebane (sündinud 11. detsembril 1973 Tallinnas) on eesti orienteeruja.

Haridus

Kirti Rebane lõpetas 1992. aastal Tallinna 44. Keskkooli. 1997. aastal lõpetas ta Tallinna Tehnikaülikooli ärikorralduse eriala, 2004. aastal kaitses samas magistrikraadi.

Töö

1997. aastast tegutseb kutselise vandeaudiitorina, 2005. aastast OÜ Artestan juhatuse liige.

Sporditulemused

Eesti meistrivõistlustel orienteerumisjooksus on ta võitnud aastatel 1999–2014 22 kulda, 19 hõbedat ja 16 pronksi ning ühe hõbeda suusaorienteerumises.
Eesti meistrivõistlustel ekidenis on ta võitnud 6 hõbedat (2003 ja 2005 Nõmme Kergejõustikuklubi naiskonnas, 2009, 2010 ja 2013 SK Sportkeskus.ee naiskonnas, 2014. aastal Sparta spordiseltsi naiskonnas) ja 2 pronksi (2011 ja 2012 SK Sportkeskus.ee naiskonnas).
1992 orienteerumisjooksu juunioride MM-il Jyväskyläs sai teatejooksus Eesti naiskonnas 4. koha.
Võistelnud orienteerumisjooksu MM-il 1999, 2003–2005, 2008, 2010–2014. Parimad tulemused 2004 MM-il Rootsis Västeråsis sprindis 22. koht ja teatejooksus 7. koht. Orienteerumisjooksu EM-il võistelnud 8 korda (2000, 2002, 2004, 2006, 2008, 2010, 2012 ja 2014), parimad tulemused 34. koht tavarajal 2008 EM-il Lätis Ventspilsis ja 9. koht teatejooksus 2010 EM-il Bulgaarias Primorskos.
Orienteerumisjooksu Balti meistrivõistlustel võitnud teatejooksus Eesti naiskonnas 5 kulda (1999, 2003, 2005, 2011, 2014).
2015. aasta veteranide MMil orienteerumisjooksus võitis sprindis N40 klassis pronksi. 2016. aasta veteranide MMil orienteerumisjooksus võitis N40 klassis sprindis hõbeda ja tavarajal pronksi.
Aastatel 2002–2014 on ta 10 korda tulnud SK Saue Tammede võistkonnas Jüriööjooksu võitjaks.
India astroloogia

India astroloogia ehk jyotish (hindikeelne nimetus; sanskriti keeles jyotisha 'valguse Isand') on Lõuna-Aasias valdav, hinduistlikule kultuurile omane astroloogia vorm.
Jyotish pärineb samast allikast, kust lääne astroloogiagi, kuigi vaieldakse selle üle, kas nende päritolumaa on India või Babüloonia. Mõlemas süsteemis on ühesugused märgid, planeedid ja majad ning neil on ühesugused üldised tõlgendused.
Põhimõtteline erinevus nende vahel on sodiaagi mõõtmise viisis. India astroloogia kasutab sideerilist sodiaaki (kinnistähti vaadeldakse liikumatu taustana, mille suhtes mõõdetakse planeetide liikumist), kuna aga lääne astroloogia kasutab troopilist sodiaaki (planeetide liikumise mõõtmise taustaks on Päikese asend kevadise võrdpäevsuse ajal. Selle erinevuse kõige ilmsem tagajärg on see, et kui teisendada troopilist sodiaaki kasutav horoskoop sideerilisse sodiaaki, siis umbes 80% planeetidest liigub eelmisse märki.
India astroloogia on arenenud pikka aega lääne astroloogiast lahus. Nende olulisemad kontaktid jäävad põhiliselt kahte ajavahemikku: Ahhemeniidide valitsusaega Mesopotaamias, mil kahe traditsiooni suhtlust vahendas Pärsia, ja Aleksander Suure vallutuste järgsesse perioodi, mil Indial olid otsekontaktid hellenistliku kultuuriga. India astroloogia pooldajad väidavad, et tegemist on ainulaadselt rikka ja võimsa tõlgendamis- ja ennustamissüsteemiga, milles leidub elemente, mida mujal pole, näiteks Kuu märkide (nakshatra'te) süsteem.
India astroloogia tõlgendab end teadusena peentest mõjudest, mis tulevad meile universumist. Need mõjud on karmaseaduse peegeldused. Siin tulevad mängu nii saatus kui ka vaba tahe. Saatus tähendab, et meie praegune olukord on meie eelmiste tegude vili. Vaba tahe tähendab seda, et me kujundame tulevikku oma tänaste tegudega.
Karala mõis

Karala mõis (saksa keeles Karral) oli riigimõis Kihelkonna kihelkonnas Saaremaal. Nüüdisajal jääb mõis Saare maakonda Saaremaa valda.
DVB-C

DVB-C (Digital Video Broadcast - Cable ehk 'digitaalse videosignaali ülekanne – kaabel') on tehnoloogia digitaalse televisioonisignaali ülekandeks koaksiaalkaabelvõrgu kaudu seal seni edastatud analoogtelevisiooni signaali asemel.
DVB-C olulisteks eelisteks analoogtelevisiooni ees on võimalus edastada samas sageduskanalis kuni 15 korda rohkem programme, sealhulgas kõrglahutusega programme. Programme edastatakse ühtse paketina, mida nimetatakse multipleksiks (mux). Ka puuduvad analoogtelevisioonile omased häired ning on võimalik edastada krüpteeritud programme. Lisaks saab DVB-C multipleksides koos teleprogrammidega edastada ka raadioprogramme.
Euroopa Telekommunikatsioonistandardite Instituut TSI kinnitas 1998. aastal DVB-C-standardi EN 300 429  ja 2010. aastal selle edasiarenduse DVB-C2 standardi EN 302 769 . Viimane võimaldab edastada ka ultrakõrglahutusega televisiooni signaali.
DVB-C on peale Euroopa kasutusel suures osas Aasias, samuti Aafrikas, Austraalias ja Lõuna-Ameerikas. Põhja-Ameerikas ja Jaapanis on oma kaabeltelevisioonisüsteemid.
Eestis kasutavad DVB-C-standardit Starman, Telia (vaid üksikutes uuemates elamupiirkondades), STV ja Telset. Enamik nende edastatavaid programme on krüpteeritud ning avanevad vaid teenusega liitumisel kiipkaardi abil.
Mustkate

Mustkate on kruusa ja vedelbituumeni segust (mustsegust) ehitatud teekate, tavaliselt pinnatud. Valdavalt valmistatakse segu teehöövliga kohapeal (tee peal).

Mustkatte ajalugu Eestis

Teise maailmasõja järel alustati sõjapurustuste likvideerimist ja maanteede sõidetavuse taastamist. Mustkatte kasutuselevõtul oli Eesti teedeehituses murranguline tähtsus, sest teede üldine kvaliteet paranes väga oluliselt. Esimesed kilomeetrid uut katet ehitati üleliidulise tähtsusega teedele 1946. aastal. Mustkatte ehitamine oli väga intensiivne 1950. ja 1960. aastatel. Ka järgnevatel aastakümnetel oli mustkate Eestis peamine püsikattematerjal. Veel praegugi on Eestis kõrvalmaanteid, mille kate on rajatud 1950. aastate alguses.
2007. aasta alguse seisuga oli Eestis mustkattega põhimaanteid 127, tugimaanteid 1308, kõrvalmaanteid 2467, rampe või ühendusteid 4 kilomeetrit, kokku 3906 kilomeetrit.
2012. aasta alguse seisuga oli Eestis mustkattega põhimaanteid 96, tugimaanteid 1077 ja kõrvalmaanteid 2596 kilomeetrit, kokku 3769 kilomeetrit.
Kristi Tammik

Kristi Tammik (sünninimi Kärmas; sündinud 8. juunil 1941) on eesti ajakirjanik Saksamaal.
1968 abiellus ta džässimuusiku, pianisti ja helilooja Raivo Tammikuga. 1975. aastal läksid nad Saksamaale ja jäid sinna.
Kristi Tammik töötas 20 aastat Vabadusraadio – Raadio Vaba Euroopa eesti saadete toimetuses.
2011. aasta noortelaulupeol esitati Kristi ja Raivo Tammiku loodud "Öölaulu".
2012. aastal ilmus Kristi Tammikult raamat "Piirilkõndja tee. Nõukogude Eestist Vabasse Euroopasse" Varraku kirjastamisel.
William Howe (insener)

Isiklikku

Tema vennad Elias Howe ja Tyler Howe olid leiutajad.
Propaan

Propaan (molekulvalem C₃H₈) on kolme süsiniku aatomiga alkaan.
Propaan on normaalolekus gaas, kuid kokkusurutav vedelasse olekusse. Seda kasutatakse kütusena.
Ki no Tsurayuki

Ki no Tsurayuki (紀 貫之, 872 – 945) oli Heiani ajastul elanud jaapani luuletaja, õukondlane ja ametnik, üks kolmekümne kuuest luulepühakust. Ta oli 905. aastal ilmunud esimese keiserliku luuleantoloogia, "Kokin Wakashū" ("Vanema ja praeguse jaapani luule kogu") peatoimetaja ja jaapanikeelse eessõna autor. 
Aastatel 930–935 oli ta Tosa provintsi kuberner.

Tegevus kirjanikuna

Lisaks "Kokin Wakashū" toimetamisele pani Tsurayuki aluse jaapanikeelsele päevikukirjandusele, kirjutades umbes 935. aastal "Tosa nikki" ("Tosa päeviku"), milles kirjeldab oma reisi Shikoku saarel asuvast Tosa provintsist tagasi Kyotosse. 
Säilinud on ka Tsurayuki isikukogu ja sadu luuletusi erinevates keiserlikes luuleantoloogiates. Samuti on ta esindatud luulekriitik Fujiwara no Teika koostatud kuulsas luuleantoloogias "Hyakunin Isshu" ("100 luuletust, 100 luuletajat").
Tsurayuki tegeles aktiivselt ka jaapanikeelse waka-luule populariseerimisega, alternatiivina Heiani ajastul Jaapanis levinud hiinakeelsele kanshi-luulele.

Isiklikku

Ta oli jaapani luuletaja Ki no Tomonori onupoeg. Tsurayuki poeg Ki Tokibumi oli samuti luuletaja ja osales teise keiserliku luuleantoloogia "Gosen-shū" koostamisel.
Martin Absalon

Martin Absalon (sündinud 7. jaanuaril 1986 Tartus) on eesti sõudja.'
188 cm pikk, 89 kg.
Lõpetas 2005 Pärnu Ülejõe gümnaasiumi ning 2010 keskkonnatehnoloogia erialal ja 2013 loodusteaduse magistrina TÜ. Tegeles ka kulturismiga. Tulnud 2013 'athletic fitnessis' Eesti karikavõitjaks. Aastast 2015 OÜ Fossa ja a-st 2017 Tenrek OÜ juhatuse liige.
Jüri Talvet

Elulugu

Ta lõpetas 1972. aastal Tartu Riikliku Ülikooli inglise filoloogina ning kaitses 1981. aastal Leningradi Riiklikus Ülikoolis kandidaadiväitekirja teemal "Mateo Alemani pikareskne romaan "Guzman de Alfarache" ja realistliku romaani kujunemine" ("Плутовский роман Матео Алемана "Гусман де Альфараче" и проблемы формирования реалистического романа").
Alates 1973. aastast on ta töötanud Tartu Riikliku Ülikoolis väliskirjanduse õppejõuna. 1992. aastal sai ta Tartu Ülikooli maailmakirjanduse professoriks ja 1992/1993. õppeaastal asutatud hispaania filoloogia eriala juhatajaks. 1994. aastast on ta juhatanud Eesti Võrdleva Kirjandusteaduse Assotsiatsiooni ning toimetanud rahvusvahelist võrdleva kirjandusteaduse aastaväljaannet "Interlitteraria".

Looming

Jüri Talvet on nii kirjandusteadlane, kirjanik, tõlkija kui ka esseist ning luuleraamatute, artiklikogumike ja reisiesseede autor. Ta on üks Eesti tuntumaid Juhan Liivi uurijaid. Samuti on ta kirjutanud teoste eessõnu ning aidanud kaasa mitme muu tõlke tegemisel.
Talvet on eestindanud nii hispaaniakeelset klassikat kui ka uuemat kirjandust ning avaldanud nende käsitlusi. Ta on tõlkinud ka inglise, katalaani ja portugali keelest. Tänu tema tõlketegevusele on eesti lugejani jõudnud hispaaniakeelse maailma väärtkirjandus ja hispaaniakeelse lugejani eesti kirjandus.
Talveti luuletus "Armastus" on loetav kaheksakümnes keeles ja sellega on seda peetud kõige enam tõlgitud eestikeelseks kirjandusteoseks. Luuletus pälvis 1997. aastal Juhan Liivi luuleauhinna.

Muud

23. aprillil 2007 kirjutas Talvet alla Eesti kaitseministrile kirjutatud professorite kirjale.
2012. aastal kutsus Eesti Vabariigi president Toomas Hendrik Ilves professor Talveti Vabariigi aastapäeva vastuvõtule Vanemuise teatris.

Isiklikku

Tõlkija ja diplomaat Malle Talvet-Mustonen on Jüri Talveti õde. Jüri Talvetil on üks poeg ja kaks tütart, tema noorem tütar on helilooja Marta-Liisa Talvet.
Eesti – Sri Lanka suhted

Eesti – Sri Lanka suhted on kahepoolsed suhted Eesti ja Sri Lanka vahel.
Sri Lanka tunnustas Eesti Vabariiki 10. oktoobril 1991. Kahe riigi vahelised diplomaatilised suhted said alguse 31. jaanuaril 1996.
Eestit esindab Sri Lankal aukonsul Dudley F. S. Thambinayagam.
Charles Dumas

Charles Everett Dumas (12. veebruar 1937 – 5. jaanuar 2004) oli Ameerika Ühendriikide kõrgushüppaja, Melbourne'i olümpiavõitja 1956.
29. juunil 1956 olümpiamängude katsevõistlusel sai temast esimene inimene, kes ületas kõrgushüppes 7 jalga (2,1336 m). Seda kõrgust peeti tollal inimvõimetele kättesaamatuks. Tema tulemus oli 2.15. Too hüpe tegi temast kohe ka peafavoriidi olümpiamängudel. Võit tuligi tulemusega 2.12, mis oli olümpiarekord.
Rooma olümpiamängudel 1960 võistles ta põlvevigastusega. Ta pidi leppima kuuenda kohaga.
Uderns

Geograafia

Uderns asub Fügeni ja Riedi vahel Zillertali südames.
Eesti Mahepõllumajanduse Sihtasutus

Eesti Mahepõllumajanduse Sihtasutus on Eesti sihtasutus, mille eesmärk on edendada Eestis mahepõllumajandusega seonduvat. Sihtasutuse tegevjuht on Airi Vetemaa.
Sihtasutus loodi 2000.
Sihtasutus on Ülemaailmse Mahepõllumajandusorganisatsiooni (International Federation of Organic Agriculture Movements, IFOAM) liige.
Sihtasutus haldab portaali maheklubi.ee.
Meremäe vald (1922)

Meremäe vald oli vald Võrumaal; vald jäi Setumaa piiresse. Vald eksisteeris 1922–1939. 1939 moodustati uus samanimeline vald.
1922-1923 kandis vald nime Obinitsa vald.
Fidži

Asend

Fidži on isoleeritud saarterühm Vaikse ookeani edelaosas umbes 2100 km kaugusel Aucklandist.
Fidži saared hõlmavad 332 saart kogupindalaga  18 333 km². Peale selle on Fidži koosseisus Rotuma saar riigi põhjaserval ning Ceva-i-Ra atoll  edelaserval.
Pärnu Kalevi Jalgpalliklubi

Pärnu Kalevi Jalgpalliklubi (lühemalt Pärnu Kalev) oli Pärnus asuv endine Eesti jalgpalliklubi. Klubi eksisteeris aastani 1993.
Aastal 1942 võitis klubi Eesti jalgpalli karikavõistlustel 2. koha.
Afropavo

Afropavo on linnuperekond faasanlaste sugukonnast.
Seda kirjeldas 1936. aastal James Paul Chapin.
Perekonna ainus liik on kongo paabulind (Afropavo congensis).
Afropavo eraldus Miotseeni lõpus.
Afropavo on tõenäoliselt paabulinnu (Pavo) perekonnaga lähedases suguluses, moodustades koos selle ja mõne teise perekonnaga alamsugukonna Pavoninae. Geneetilised uuringud on näidanud, et hoolimata levila kaugusest teiste faasanlaste omast ning morfoloogilisest ja käitumuslikust omapärast (sealhulgas keerulise ornamendi puudumine ja monogaamia) on ta suure tõenäosusega Aasia paabulindudele lähemal kui pärlkanalastele ja frankoliinidele, kellega mõned uurijad on teda seostanud. Varem on kongo paabulindu seostatud ka hokolastega.
Näo

Inimesed

Näo külas sündis ja kasvas eesti looduskirjanik Edgar Kask.
Ülle Must

Ülle Must (sündinud 23. mail 1952) on eesti infotöötaja ja teadusametnik. 
Ta on Aadu Musta abikaasa ja nelja tütre ema.
Otto Puusta

Otto Friedrich Puusta (kuni 1926. aastani Otto Friedrich Puutsa; 24. september 1896 Tartu – 6. veebruar 1984 Göteborg) oli Eesti kohtunik ja kunstnik.
Ta õppis 1917. aastal Tartu Ülikooli arstiteaduskonnas ja matemaatikaosakonnas, 1918 agronoomiaosakonnas 1920–1929 (lõpetas) õigusteaduskonnas, Üliõpilasselts Raimla vilistlane.
Otto Puusta osales Vabadussõjas, oli 1921–1922 Läänemaa Ühisgümnaasiumi ja õpetajate seminari, 1923–1930 Hugo Treffneri Gümnaasiumi kehalise kasvatuse õpetaja, 1930–1936 Tartu Ringkonnakohtu kohtuameti kandidaat, 1936–1938 Petseri 2., alates 1938. aastast Tallinna 3. jaoskonnakohtunik. 1944. aastal põgenes ta Rootsi.
Eesti-Liibanoni suhted

Eesti-Liibanoni suhted on kahepoolsed suhted Eesti ja Liibanoni vahel.
Liibanon tunnustas Eestit 30. detsembril 1991. Kahe riigi vahelised diplomaatilised suhted said alguse 3. septembril 2001.
Tegutseb Eesti suursaadik Liibanonis, kes resideerib Ankaras. Tegutses ka Liibanoni suursaadik Eestis, kes resideeris Varssavis. Alates 2008. aastast pole Liibanon määranud suursaadikut Eestisse ja diplomaatiline suhtlus käib ajutise asjuri kaudu Varssavis.
Lustivere II maailmasõja matmispaik

Lustivere II maailmasõja matmispaik on Teise maailmasõja aegne matmispaik Põltsamaa kihelkonnas Viljandimaal, tänapäevase haldusjaotuse järgi Jõgeva maakonna Põltsamaa valla Lustivere külas.
Väidetavalt on Lustiverre maetud Teises maailmasõjas Nõukogude poolel langenud sõjamehed, nimetahvlitel on 38 langenu nimi.
Matmispaik paikneb Lustivere mõisa pargis. Praegune mälestusmärk püstitati 1975. aastal (kujur Ole Ehelaid) ning 1997. aastast on matmispaik riiklik ajaloomälestis.
Ülenurme Muusikakool

Ülenurme Muusikakool on lastemuusikakool Kambja vallas Tartu maakonnas.

Ajalugu

Ülenurme Muusikakool alustas tööd 1989. aasta sügisel. Kool kasvas välja Ülenurme Keskkooli juures tegutsevast muusikaklassist, kus õppis üle 50 õpilase ja lapsi õpetas 5 pedagoogi.
Kool sai klassiruumid Ülenurme Keskkooli hoones, kus käib õppetöö käib siiani. Õpinguid alustas 79 õpilast, kellest enamik oli pillimänguga tutvust teinud juba muusikaklassis. Kooli õppekavva lisandus uusi erialasid. Lisaks klaverile, akordionile, trompetile ja flöödile sai nüüd õppida ka viiulit, klarnetit, saksofoni, kannelt ja kitarri. Lapsi asus õpetama 11 pedagoogi – muusikaklassi seni viiele lisandus kuus uut eriharidusega õpetajat. Aastate jooksul on lapsi õpetanud 43 pedagoogi. 2007/2008. õppeaastal töötab koolis 18 õpetajat.
Kooli sõpruskoolid on Elva Muusikakool ja Heinola Muusikakool Soomes.

Ülenurme Laulustuudio

Muusikakoolis tegutseb aastast 1999 Ülenurme Laulustuudio. Stuudio asutaja ja ühtlasi ka tegevjuht on Ursel Oja.

Sümboolika

Koolil on märk, mille saab rinda iga lõpuklassi õpilane 1. septembri avaaktusel, oma sümboolika ja kooli lipp, mille sisseõnnistamine Tartu Pauluse kirikus toimus 2000. aastal. Lipuvärvid on valge ja sinine. Lipul on kujutatud kooli logo ja kooli nimi.
Baltische Wochenschrift für Landwirtschaft, Gewerbfleiss und Handel

Die Baltische Wochenschrift für Landwirtschaft, Gewerbfleiss und Handel oli 1863–1915 Tartus ilmuv mõjukas nädalaleht.
Narva gümnaasiumi hoone

Narva gümnaasiumi hoone ehk Parun von Velio maja asub Narva idaosas Vanalinna linnaosas aadressil Kraavi tänav 2.
Kooli klassitsistlikus stiilis hoone oli ehitatud 18. sajandi lõpul Uuslinna linnaosas ja oli tol ajal üks suurimaid elumaju Narvas. Hoonest on teada alates 1785. aastast kui see kuulus meditsiinidoktor Sanderile. Esimesel korrusel oli laod, teisel korrusel eluruumid.
19. sajandi esimesel poolel sai maja omanikuks Narva komandant parun von Velio, kelle nime järgi tunti see maja. 1845. aastal peatus selles majas keiser Nikolai I. Alates 1847. aastast tegutsesid selles majas haridusasutused, nendest tuntuim oli Narva Poeglaste Gümnaasium.
1877. aastal maja oli remontitud, 1881. aastal oli ta ühendatud kõrvalmajaga. 
20. sajandi alguses selgus, et maja on õpilastele kitsas ja ei vasta see sanitaar- ja hügieeninormidele. 1911. aastal gümnaasiumihoone krundile oli liidetud veel kaks kõrval asuvat krunti koos kahe kivimajaga, kus asusid direktori ja õpetajate korterid. Nendest majadest üks on säilinud tänaseni.
1911. aastal koostatud hoone ümberehitamise ja laiendamise eskiisprojekti põhjal valmistas arhitekt Prokofjev 1912. aastal projekti, mis oli kinnitatud, vaid ei olnud teostatud, sest projektis oli mitmed puudujääkid, näiteks puudus spordisaal ja muud koolile vajalikud ruumid. 1914. aastal oli koostatud ja kinnitatud toonase Kreenholmi Manufaktuuri arhitekti Aleksandr Vladovski projekt, milles olid ette nähtud nõuetekohased klassiruumid, spordi- ning aktusesaal ja muu. 1916. aastal sai see maja uue mahu ja välisilme, mis on suures osas säilinud tänaseni ja sellega on see hoone üks vanemaid säilinud ehitisi Narva Vanalinnas.
Teise maailmasõja ajal sai hoone tugevaid purustusi, kuid see taastati 1948. aastaks oma endises mahus.
Merebriis

Merebriis ehk päevabriis on päevane rannikutuul suunaga merelt rannale, mille tekitajaks on maapinna soojenemisega kaasnevad õhuvoolud üles ning jahedama õhumassi liikumine vee kohalt rannale.
Atlant

Ajalugu

Atlandi kuju põhineb Kreeka mütoloogia tegelasel Atlasel, titaanil, kes oli sunnitud igavesti maailma enda õlul kandma. Kõige varasemad säilinud atlandid on pärit varasest Vana-Kreeka Zeusi templist Agrigentos Sitsiilias.
18. ja 19. sajandil muutusid atlandid arhitektuurielemendina väga populaarseks. Venemaa keisri Nikolai I käsul ehitatud Peterburi Ermitaaži muuseumi sissekäiku ehivad kümme üleelusuuruses graniidist atlanti.

Välimus

Atlant väljendab oma ilme ning hoiakuga tohutut pingutust, pea langetatud, kandes õlgadel konstruktsiooni raskust, käsivarred tihtipeale tõstetud lisatoena.
Elviine Piiper

Elulugu

Elviine Piiper oli talupidaja tütar ja Johannes Piiperi abikaasa, Johannes Piiper noorema ema.
Lõpetas 1910 Tallinna Tütarlastegümnaasiumi, õppis 1919–28 TÜ-s loodusteadusi, vahepeal (1923–24) täiendas end Londoni Ülikoolis, zooloogiamagister (1930, TÜ, ümber atesteeritud bioloogiakandidaat 1946), väitekiri "The development of Rana temporaria under the Influence of Cane Sugar Solution". Oli 1941–44 TÜ üldbioloogialabori assistent, 1944–58 üldbioloogia (hiljem geneetika ja darvinismi) kateedri assistent.

Teadustöö

Avaldanud töid histoloogiast.
Naissaare sadama tulepaak

Naissaare sadama tulepaak on tulepaak Harju maakonnas Viimsi vallas Naissaare Naissaare sadamas.
Tulepaagi geograafilised koordinaadid on 59° 33′ 21″ N, 24° 33′ 3″ E.
Valge betoontorni kõrgus jalamist on 8 meetrit ja tule kõrgus merepinnast on 10 meetrit.
Tulepaak ehitati 1960. aastal.
Bebrene mõis

Bebrene mõis (Bebrenes muiža) on endine rüütlimõis Lätis Ilūkste piirkonnas Bebrene vallas Bebrenes. Saksa keeles Bewern.
Bebrene mõis sai alguse Dünaburgi komtuuride lauamõisana (saksa keeles Ökonomienhof). Aastal 1562 said mõisa omanikeks Sybergid ja nende kätte jäi see aastani 1803. Seejärel kuulus mõis kuni võõrandamiseni aastal 1920 Plater-Sybergidele.
Mõisa peahoone valmis aastal 1896. Arhitekt oli itaallane Marconi. Häärber esindab prantsuse uusrenessanssi. Aasta pärast võõrandamist võeti hoone kasutusele koolimajana ja see tegutseb seal siiani.
Mõisakompleksist on peale peahoone säilinud veel mitmed kõrvalhooned. Säilinud on mõisavalitseja maja, tallid, tõllakuur, teenijate maja, samuti ka ülejäänud kompleksist vanem veskihoone.
Teine vanem hoone, mis ka kunagi mõisakompleksi juurde kuulus, on Bebrene katoliku kirik. Kiriku juures Bebrene uuel kalmistul asub Plater-Sybergide suguvõsa XIX sajandi teisel poolel rajatud kabel. 
Peahoone juures asub suur, 40 hektari suurune vabakujundusega park. Pargi ümber asus müür, selles on säilinud XIX sajandi alguses rajatud väravad. Peahoone esine osa oli regulaarse planeeringuga.
Eesti Teater Rootsis

Eesti Teater Rootsis oli aastatel 1950–1953 Stockholmis tegutsenud pagulaseestlaste teater, mis kasvas välja ühingust Eesti Pagulasteater Rootsis. Osa lavastusi toodigi välja Eesti Pagulasteater Rootsis märgi all. Eesti Teater Rootsis oli ühingu Stockholmi Eesti Teater eelkäija.
Pööravere soo

Pööravere soo (ka Suursoo) on soo Pärnu maakonnas. Soo eriilmeline osa on Lehu raba.
Erna retk

Erna retk oli sõjalis-sportlik võistlus, mida peeti Eestis iga aasta augustis aastatel 1994–2011. Seda on nimetatud maailma üheks pikemaks ja raskemaks militaarvõistluseks.
Võistlus oli rahvusvaheline. Aastatel 2004–2010 võitsid retke Eesti meeskonnad, 2003. aastal tulid võitjaks soomlased ja 2002. aastal hiinlased.
Erna retke korraldas MTÜ Sõjalis-sportlik selts Erna, finantseeris kaitseministeerium. Peakorraldaja oli seltsi president Meelis Rätsep.
Retkega mälestati Soome ja Saksamaa koostöös moodustatud, Talvesõjas osalenud eestlastest koosnenud luureüksuse Erna operatsiooni Eestis Nõukogude tagalas 1941. aasta suvel. Erna tegi dessandi Salmistusse ning liikus edasi Kautlasse, kus pidas lahingu ülekaaluka vastasega. Seejärel siirdus salk üle rinde tagasi Saksa poolele.

Retke kirjeldus

Erna retk algas kummipaatides maabumisega "vaenulikule" rannale. Sellele järgnes 150 km pikkune jalgsirännak, mille käigus püüti vältida "vaenulikke" jõude. Aastate vältel lisandus retkesse ka alavõistlusi üksikutes sõjalistes oskustes, näiteks granaadiheites ja esmaabi andmises.
Küngas

Küngas on looduslikust mäest väiksem positiivne pinnavorm.
Rahvusvaheliselt laiemalt levinud definitsiooni kohaselt on künka suhtelise kõrguse ülempiiriks ehk mäe suhtelise kõrguse alampiiriks 300 meetrit. Selle definitsiooni kohaselt on kõik Eesti "mäed" tegelikult künkad. Künka ja mäe piir ei ole siiski rangelt fikseeritud ning see sõltub peamiselt kohalikest eripäradest.
Künkad tulevad reljeefis üldiselt hästi esile. Küngastel on piiratud ulatus ja kujult on nad pigem sujuvad kui järsud ja sakilised, erinedes selle poolest kaljustest mägedest.
José Domínguez Bécquer

José Domínguez Bécquer (1805–1841) oli maalikunstnik, Hispaania realismi esindajaid.
Ka tema poeg Valeriano Domínguez Bécquer (1834–1870) oli maalikunstnik.